- ეს ყველაზე საშინელი ფაქტი იყო, რომელსაც ძალიან განვიცდი. იმ პერიოდში მამაჩემი დააყაჩაღეს და "ნივა" გასტაცეს. მამამ თავდამსხმელს იარაღი გასტაცა და ერთი მათგანი დაჭრა. მე დავიწყე მანქანის ძებნა და ასე მომიწია კრიმინალებთან ურთიერთობამ. ყაჩაღობის წინააღმდეგი ვიყავი ყოველთვის, რადგან ეს არ იყო ქურდული. არ მინდოდა ქურდობა, მაგრამ "კარგი ბიჭობა" მინდოდა და მსურდა, ჩემს სიტყვას ძალა ჰქონოდა. ამ მცდარი შეხედულებების გამო ავირიე ცხოვრება. მერე საყაჩაღოდაც წავედით და იქ ადამიანი მოკვდა. მართალია, მე არ გამისვრია ხელი, არავინ მომიკლავს, მაგრამ ეს არის დანაშაული, რომელიც დღემდე ტკივილად მაქვს. ყველა ლოცვაში ვიხსენიებ გარდაცვლილს. ძალიან მიჭირს ამ თემაზე საუბარი, რადგან უზომოდ განვიცდი.